Ka mahlatse, ke kgonne go fihlela bongaka (PhD) bja “Tšeo di ipopago” (Chemistry). Ke kgona go bona gore tsebo e tlišwa ke eng mo setšhabeng. E tlišwa ke go amogela re le setšhaba (e sego motho o tee), gomme ra khuparela seo re se amogetšego e le lehumo (la setšhaba) gore bana ba rena ba se ke ba thoma fase. Ke na le tshepo yeo e tiilego gore maloko a setšhaba sa gešu sa Leboa a na le tsebo yeo re e hlokago gore re hlame dithuto tše ka leleme la gešu la Sesotho sa Leboa. E sego fela go ruta bana ba banyane, eupša batho ka moka, le dithuto tša godimo tša dinyakišišo (research). Ga re ruteng mešomo ya diatla e bjalo ka "Bobetli" (Capentry), "Boapei"(Culinery), "Boroki" (Fashion design), le tše dingwe. Ka go dira bjalo, re tla thiba ntho e se dutle madi, re kgone go alafa kgobadi.